C 166/8
EL
Επίσημη Εφημερίδα της Ευρωπαϊκής Ένωσης
20.4.2022
Ανακοίνωση προς τους εισαγωγείς Εισαγωγές κλωστοϋφαντουργικών προϊόντων από το Μπανγκλαντές στην Κοινότητα (2022/C 166/06) Με ανακοίνωση προς τους εισαγωγείς που δημοσιεύθηκε στην Επίσημη Εφημερίδα C 41 της 15ης Φεβρουαρίου 2008, σ.
8, η Επιτροπή ενημέρωσε τις επιχειρήσεις της Ευρωπαϊκής Ένωσης που δηλώνουν την καταγωγή/προσκομίζουν αποδεικτικά έγγραφα καταγωγής προκειμένου να τύχουν προτιμησιακής μεταχείρισης για τα κλωστοϋφαντουργικά προϊόντα των κεφαλαίων 61 και 62 του ΕΣ που εισάγονται από το Μπανγκλαντές να λάβουν όλες τις αναγκαίες προφυλάξεις, δεδομένου ότι υπήρχε εύλογη αμφιβολία ως προς την καταγωγή των προϊόντων για τα οποία ζητήθηκε το ευεργέτημα της προτιμησιακής καταγωγής του συστήματος γενικευμένων προτιμήσεων (ΣΓΠ) της ΕΕ.
Επομένως, η θέση των εν λόγω προϊόντων σε ελεύθερη κυκλοφορία θα μπορούσε να δημιουργήσει τελωνειακή οφειλή και να οδηγήσει σε απάτη εις βάρος των οικονομικών συμφερόντων της Ένωσης.
Με βάση τις διαθέσιμες πληροφορίες, οι εύλογες αμφιβολίες που αναφέρονται ανωτέρω δεν τεκμηριώνονται πλέον από κανένα στοιχείο που να αποδεικνύει ότι οι υποκείμενοι κίνδυνοι εξακολουθούν να υφίστανται.
Επιπλέον, από την 1η Ιανουαρίου 2021, όλοι οι εξαγωγείς από τις δικαιούχους χώρες του ΣΓΠ που εξάγουν στο πλαίσιο του ΣΓΠ εφαρμόζουν το σύστημα αυτοπιστοποίησης REX (1) και, ως εκ τούτου, εκδίδουν βεβαιώσεις καταγωγής ως τα μόνα αποδεικτικά έγγραφα για τη δήλωση προτιμησιακής καταγωγής.
Τα πιστοποιητικά καταγωγής τύπου Α δεν μπορούν πλέον να εκδίδονται από τις κυβερνητικές αρχές των δικαιούχων χωρών του ΣΓΠ.
Συνεπώς, η ανακοίνωση προς τους εισαγωγείς που δημοσιεύθηκε στην Επίσημη Εφημερίδα C 41 της 15ης Φεβρουαρίου 2008 έχει καταστεί άνευ αντικειμένου όσον αφορά τις αποστολές των σχετικών προϊόντων που διασαφίζονται για θέση σε ελεύθερη κυκλοφορία κατά ή μετά την ημερομηνία δημοσίευσης της παρούσας ανακοίνωσης και αποσύρεται με την παρούσα απόφαση.
(1) Άρθρα 80 και 81 του εκτελεστικού κανονισμού (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ.
952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα, ΕΕ L 343 της 29.12.2015, σ. 558).